**ИНФЛАЦИЯ И ИНДЕКСИ НА ПОТРЕБИТЕЛСКИТЕ ЦЕНИ**

**ЗА АПРИЛ 2025 ГОДИНА**

*Месечната инфлация е -0.8%, а годишната инфлация е 3.5%. Инфлацията е измерена чрез ИПЦ, като месечната инфлация се отнася за април 2025 г. спрямо предходния месец, а годишната инфлация е за април 2025 г. спрямо същия месец на предходната година.*

*През април 2025 г. спрямо предходния месец най-голямо е намалението на цените в групите: „Здравеопазване“ (-8.8%), „Съобщения“ (-3.6%), „Транспорт“ (-2.6%) и „Развлечения и култура“ (-1.6%). Увеличение е регистрирано в групите: „Облекло и обувки“ (+7.9%), „Хранителни продукти и безалкохолни напитки“ (+0.4%), „Образование“ (+0.3%) и „Ресторанти и хотели“ (+0.3%).*

**Индекс на потребителските цени (ИПЦ)**

През април 2025 г. **месечната инфлация** е -0.8%, а **годишната инфлация** за април 2025 г. спрямо април 2024 г. е 3.5%[[1]](#footnote-1).

Инфлацията от началото на годината (април 2025 г. спрямо декември 2024 г.) е 1.9%, а средногодишната инфлация за периода май 2024 - април 2025 г. спрямо периода май 2023 - април 2024 г. е 2.7%.

**Фиг. 1. Инфлация, измерена чрез ИПЦ, по месеци**

***Месечна инфлация***

През април 2025 г. цените на стоките и услугите са намалели в следните потребителски групи:

* „Здравеопазване“ - намаление с 8.8%;
* „Съобщения“ - намаление с 3.6%;
* „Транспорт“ - намаление с 2.6%;
* „Развлечения и култура“ - намаление с 1.6%;
* „Жилищно обзавеждане, стоки и услуги за домакинството и за обичайното поддържане на дома“ - намаление с 0.7%;
* „Разнообразни стоки и услуги“ - намаление с 0.3%;
* „Жилища, вода, електроенергия, газ и други горива“ - намаление с 0.1%.

По-високи са цените на стоките и услугите в следните потребителски групи:

* „Облекло и обувки“ - увеличение със 7.9%;
* „Хранителни продукти и безалкохолни напитки“ - увеличение с 0.4%;
* „Образование“ - увеличение с 0.3%;
* „Ресторанти и хотели“ - увеличение с 0.3%;
* „Алкохолни напитки и тютюневи изделия“ - увеличение с 0.2%.

През месец април 2025 г. са намалели цените на следните хранителни продукти: краставици - с 13.5%, чипс - с 4.4%, чай - с 2.6%, хляб „Добруджа“ - с 2.1%, бира - с 1.8%, ябълки - с 1.7%, гъби - с 1.6%, извара - с 1.6%, домати - с 1.5%, газирани напитки - с 1.2%, месо от домашни птици - с 1.1%, сирене - с 1.1%, млечни масла - с 1.1%, яйца - с 1.0%, плодови сокове - с 1.0%, кашкавал - с 0.8%, леща - с 0.8%, пресни зеленчукови подправки - с 0.7%, пипер - с 0.5%, захар - с 0.5%, олио - с 0.4%, пълномаслено прясно мляко - с 0.2%, и други.

Увеличени са цените на следните хранителни продукти: цитрусови и южни плодове - с 9.8%, кореноплодни зеленчуци (моркови и червено цвекло) - с 9.5%, зеле - с 8.9%, зрял лук - с 4.5%, листни зеленчуци - с 3.7%, трайни колбаси - с 1.9%, макаронени изделия - с 1.8%, малотрайни колбаси - с 1.7%, прясна и охладена риба - с 1.3%, типов и ръжен хляб - с 1.0%, зрял чесън - с 1.0%, сол - с 1.0%, маргарин - с 0.9%, месо от едър рогат добитък - с 0.7%, кафе - с 0.6%, агнешко месо - с 0.5%, зрял боб - с 0.5%, картофи - с 0.5%, брашно - с 0.4%, ориз - с 0.3%, кисели млека - с 0.3%, ракии - с 0.3%, и други.

В групите на нехранителните стоки и на услугите e регистрирано намаление на цените при: пътнически транспорт с влак - с 16.6%, такса за издаване на личен документ - с 15.3%, централно газоснабдяване - с 9.6%, други пощенски услуги (куриерски услуги) - с 9.5%, хотели във ваканционни центрове и курорти - с 8.9%, дизелово гориво - с 5.5%, бензин А95Н - с 5.2%, прахосмукачки - с 4.8%, финансови услуги на банки - с 4.5%, метан за ЛТС - с 4.2%, бензин А100Н - с 4.0%, мобилни телефонни услуги - с 3.3%, цветарство - с 3.3%, телевизори - с 2.3%, пакетни услуги за почивка и туристически пътувания в страната - с 2.3%, препарати за почистване на съдове - с 1.9%, газ пропан-бутан за ЛТС - с 1.9%, готварски печки - с 1.8%, климатици - с 1.7%, хладилници – с 1.7%, перални, сушилни и съдомиялни машини - с 1.3%, кина и театри - с 1.1%, прахове за пране - с 1.0%, козметични продукти - с 0.9%, продукти за лична хигиена - с 0.8%, дърва за отопление - с 0.2%, и други.

При нехранителните стоки и при услугите е регистрирано увеличение на цените при: международни полети - с 12.6%, обувки - с 8.9%, облекло - със 7.7%, бръснаро-фризьорски услуги и услуги за поддържане на добър външен вид - с 1.4%, действителни наеми за жилища - с 1.1%, услуги по обществено хранене - с 0.9%, стоки за домашни любимци - с 0.7%, цигари - с 0.6%, велосипеди - с 0.6%, курсове за водачи на ЛТС - с 0.6%, пелети - с 0.3%, градинарство - с 0.2%, поддържане и ремонт на ЛТС - с 0.2%, газообразни горива за битови нужди - с 0.1%, и други.

Регистрирано е намаление на цените на болничните услуги с 82.8% и на лекарствените продукти с 0.2%. Лекарските и стоматологичните услуги са се увеличили съответно с 0.5% и 0.1%.

***Натрупана инфлация***

Натрупаната инфлация, измерена с ИПЦ, за последните три години (април 2025 г. спрямо април 2022 г.) е 18.3%, а за последните пет години (април 2025 г. спрямо април 2020 г.) е 37.9%.

**Хармонизиран индекс на потребителските цени** **(ХИПЦ)**

През април 2025 г. **месечната инфлация** е -1.2%, а **годишната инфлация** за април 2025 г. спрямо април 2024 г. е 2.8%[[2]](#footnote-2).

Инфлацията от началото на годината (април 2025 г. спрямо декември 2024 г.) е 1.3%, а средногодишната инфлация за периода май 2024 - април 2025 г. спрямо периода май 2023 - април 2024 г. е 2.7%.

**Фиг. 2. Инфлация, измерена чрез ХИПЦ, по месеци**

***Месечна инфлация***

Според ХИПЦ през април 2025 г. цените на стоките и услугите са намалели в следните потребителски групи:

* „Здравеопазване“ - намаление с 11.5%;
* „Съобщения“ - намаление с 3.6%;
* „Разнообразни стоки и услуги“ - намаление с 2.3%;
* „Транспорт“ - намаление с 1.5%;
* „Ресторанти и хотели“ - намаление с 1.0%;
* „Развлечения и култура“ - намаление с 0.8%;
* „Жилищно обзавеждане, стоки и услуги за домакинството и за обичайното поддържане на дома“ - намаление с 0.4%.

По-високи са цените на стоките и услугите в следните потребителски групи:

* „Облекло и обувки“ - увеличение със 7.6%;
* „Хранителни продукти и безалкохолни напитки“ - увеличение с 0.4%;
* „Образование“ - увеличение с 0.3%;
* „Алкохолни напитки и тютюневи изделия“ - увеличение с 0.1%.

Без промяна остават цените на стоките и услугите в група „Жилища, вода, електроенергия, газ и други горива“.

***Натрупана инфлация***

Натрупаната инфлация, измерена с ХИПЦ, за последните три години (април 2025 г. спрямо април 2022 г.) е 16.2%, а за последните пет години (април 2025 г. спрямо април 2020 г.) е 32.8%.

**Индекс на цените за малката кошница (ИЦМК)**

Според **индекса на цените за малката кошница** през април 2025 г. е регистрирано намаление с 0.2% на месечна база и увеличение с 4.1% от началото на годината[[3]](#footnote-3).

Цените на стоките и услугите от малката кошница за най-нискодоходните 20% от домакинствата са се променили спрямо предходния месец, както следва:

* услуги - намаление с 1.7%;
* нехранителни стоки - увеличение с 0.2%;
* хранителни продукти - увеличение с 0.1%.

**Методологични бележки**

**Индексът на потребителските цени (ИПЦ) е официален измерител на инфлацията** **в Република България.** Той оценява общото относително изменение на цените на стоките и услугите, използвани от домакинствата за лично (непроизводствено) потребление, и се изчислява, като се прилага структурата на крайните парични потребителски разходи на българските домакинства. Основен източник на информация за разходите е изследването на бюджетите на домакинствата в страната. ИПЦ в година ***t*** се изчислява при структура на разходите от година ***t - 1*.**

**Хармонизираният индекс на потребителските цени** **(ХИПЦ) е сравнима мярка на инфлацията на държавите от ЕС. Той е един от критериите за ценовата стабилност и за присъединяването на България към еврозоната.** ХИПЦ, както и ИПЦ, измерват общото относително изменение в равнището на цените на стоките и услугите. Двата индекса се изчисляват от една и съща кошница от стоки и услуги и от едни и същи цени, но се различават по използваните тегла. ХИПЦ се изчислява с тегла, представляващи относителните дялове по групи стоки на индивидуалното и колективното потребление на всички домакинства (включително институционалните и чуждестранните) на икономическата територия на страната. Основен източник на информация за теглата са данните от националните сметки. При изчисляването му за 2025 г. за тегла се използват данни за крайните парични потребителски разходи на домакинствата (КППРД) - вътрешна концепция за 2023 г., които са преразгледани и актуализирани, за да бъдат представителни за 2024 г., следвайки методологичните препоръки на Евростат относно конструирането на теглата на ХИПЦ в случай на големи промени на разходите на потребителите[[4]](#footnote-4).

В изпълнение на изискванията на Регламент (ЕС) № 2015/2010 **от началото на 2016 г. е сменена базисната година за ХИПЦ** и всички индекси се изчисляват и публикуват **при база 2015 година.** Динамичните редове са преизчислени при новата базисна година и са публикувани на сайта на НСИ ([www.nsi.bg](file:///D:\Desktop\OGLED_05-2024\MONTHLY%20CALCULATION\A\Press%20release\www.nsi.bg)).

**Индексът на цените за малката кошница (ИЦМК)** е измерител на средното относително изменение на цените на 100 социалнополезни и жизненонеобходими стоки и услуги. Теглата за изчисляване на този индекс представляват относителните дялове на паричните разходи на най-нискодоходните 20% от домакинствата. Източник на информацията за теглата е изследването на бюджетите на домакинствата в страната. Този индекс в година ***t*** се изчислява с тегла от година ***t - 1*.**

**Верижните** индекси на потребителските цени измерват изменението на цените през текущия месец спрямо предходния месец. Верижните индекси на потребителските цени са измерители на **месечната инфлация.**

**12-месечните** индекси на потребителските цениизмерват изменението на цените през текущия месец спрямо същия месец на предходната година. 12-месечните индекси на потребителските цени са измерители на **годишната инфлация.**

Индексите на потребителските цени **с натрупване от началото на годината** измерват изменението на цените през текущия месец спрямо декември на предходната година. Индексите на потребителските цени с натрупване от началото на годината са измерители на **натрупаната инфлация от началото на годината.** През декември всяка година 12-месечният индекс и индексът с натрупване от началото на годината са равни.

**Средногодишните** индекси на потребителските цени измерват средното изменение на цените за дванадесетте месеца на текущата година спрямо средното изменение на цените за дванадесетте месеца на предходната година. Средногодишните индекси на потребителските цени са измерители на **средногодишната инфлация.**

**Статистическа област: Инфлация и индекси на потребителските цени:**

[Инфлация и индекси на потребителските цени | Национален статистически институт (nsi.bg)](https://nsi.bg/bg/content/2445/%D0%B8%D0%BD%D1%84%D0%BB%D0%B0%D1%86%D0%B8%D1%8F-%D0%B8-%D0%B8%D0%BD%D0%B4%D0%B5%D0%BA%D1%81%D0%B8-%D0%BD%D0%B0-%D0%BF%D0%BE%D1%82%D1%80%D0%B5%D0%B1%D0%B8%D1%82%D0%B5%D0%BB%D1%81%D0%BA%D0%B8%D1%82%D0%B5-%D1%86%D0%B5%D0%BD%D0%B8)

**ИС ИНФОСТАТ: Потребителски цени:**

<https://infostat.nsi.bg/infostat/pages/module.jsf?x_2=68>

**Метаданни и методология:**

[Индекси на потребителските цени (ИПЦ) | Национален статистически институт (nsi.bg)](https://nsi.bg/bg/content/2507/%D0%BC%D0%B5%D1%82%D0%B0%D0%B4%D0%B0%D0%BD%D0%BD%D0%B8/%D0%B8%D0%BD%D0%B4%D0%B5%D0%BA%D1%81%D0%B8-%D0%BD%D0%B0-%D0%BF%D0%BE%D1%82%D1%80%D0%B5%D0%B1%D0%B8%D1%82%D0%B5%D0%BB%D1%81%D0%BA%D0%B8%D1%82%D0%B5-%D1%86%D0%B5%D0%BD%D0%B8-%D0%B8%D0%BF%D1%86)

**Калкулатори на инфлацията:**

[Калкулатори на инфлацията | Национален статистически институт (nsi.bg)](https://nsi.bg/bg/content/2538/%D0%BA%D0%B0%D0%BB%D0%BA%D1%83%D0%BB%D0%B0%D1%82%D0%BE%D1%80%D0%B8-%D0%BD%D0%B0-%D0%B8%D0%BD%D1%84%D0%BB%D0%B0%D1%86%D0%B8%D1%8F%D1%82%D0%B0)

**Приложение**

**Таблица 1**

|  |  |  |  |  |  |
| --- | --- | --- | --- | --- | --- |
| **Индекси на потребителските цени за април 2025 година** | | | | | |
|  |  |  |  |  | (Проценти) |
| **Потребителски групи** | | **Тегла** | **IV.2025** | | |
| **март**  **2025 = 100** | **декември 2024 = 100** | **април 2024 = 100** |
| **00** | **Общ ИПЦ** | **100.000** | **99.2** | **101.9** | **103.5** |
| 01 | Хранителни продукти и безалкохолни напитки | 29.826 | 100.4 | 104.4 | 105.9 |
| 02 | Алкохолни напитки и тютюневи изделия | 4.718 | 100.2 | 103.2 | 106.5 |
| 03 | Облекло и обувки | 4.552 | 107.9 | 100.7 | 99.6 |
| 04 | Жилища, вода, електроенергия, газ и други горива | 13.573 | 99.9 | 105.0 | 106.3 |
| 05 | Жилищно обзавеждане, стоки и услуги за домакинството и за обичайното поддържане на дома | 5.967 | 99.3 | 100.1 | 99.2 |
| 06 | Здравеопазване | 7.928 | 91.2 | 93.6 | 95.4 |
| 07 | Транспорт | 9.312 | 97.4 | 99.1 | 96.9 |
| 08 | Съобщения | 5.022 | 96.4 | 102.3 | 99.7 |
| 09 | Развлечения и култура | 7.645 | 98.4 | 98.3 | 107.0 |
| 10 | Образование | 0.509 | 100.3 | 101.5 | 107.2 |
| 11 | Ресторанти и хотели | 5.764 | 100.3 | 104.3 | 110.6 |
| 12 | Разнообразни стоки и услуги | 5.184 | 99.7 | 102.1 | 104.0 |
|  | |  |  |  |  |
| Хранителни стоки | | 31.131 | 100.4 | 104.3 | 105.8 |
| Нехранителни стоки | | 34.890 | 100.1 | 100.5 | 99.6 |
| Обществено хранене | | 5.009 | 100.9 | 105.3 | 110.5 |
| Услуги | | 28.969 | 96.6 | 100.5 | 104.6 |

**Таблица 2**

|  |  |  |  |  |  |  |
| --- | --- | --- | --- | --- | --- | --- |
| **Хармонизирани индекси на потребителските цени за април 2025 година** | | | | | | |
|  |  |  |  |  |  |  |
| **Потребителски групи** | | **Тегла** | **IV.2025** | | | |
| **2015 = 100** | **март 2025 = 100** | **декември 2024 = 100** | **април 2024 = 100** |
| **‰** | **%** | | | |
| **00** | **Общ ХИПЦ** | **1000.000** | **140.76** | **98.8** | **101.3** | **102.8** |
| 01 | Хранителни продукти и безалкохолни напитки | 219.661 | 179.74 | 100.4 | 104.4 | 106.0 |
| 02 | Алкохолни напитки и тютюневи изделия | 56.922 | 136.10 | 100.1 | 103.2 | 106.0 |
| 03 | Облекло и обувки | 39.747 | 109.83 | 107.6 | 100.5 | 100.0 |
| 04 | Жилища, вода, електроенергия, газ и други горива | 96.547 | 159.61 | 100.0 | 105.3 | 106.4 |
| 05 | Жилищно обзавеждане, стоки и услуги за домакинството и за обичайното поддържане на дома | 69.081 | 125.49 | 99.6 | 100.4 | 100.0 |
| 06 | Здравеопазване | 76.061 | 114.36 | 88.5 | 90.7 | 92.5 |
| 07 | Транспорт | 141.190 | 119.14 | 98.5 | 98.8 | 98.5 |
| 08 | Съобщения | 53.837 | 93.04 | 96.4 | 102.3 | 99.7 |
| 09 | Развлечения и култура | 92.041 | 122.24 | 99.2 | 99.9 | 101.5 |
| 10 | Образование | 13.934 | 162.52 | 100.3 | 101.5 | 107.1 |
| 11 | Ресторанти и хотели | 82.002 | 177.30 | 99.0 | 102.7 | 110.5 |
| 12 | Разнообразни стоки и услуги | 58.976 | 146.18 | 97.7 | 101.3 | 103.4 |

**Таблица 3**

|  |  |  |
| --- | --- | --- |
| **Верижни индекси на цените за малката кошница от 100 социалнополезни и жизненонеобходими стоки и услуги на най-нискодоходните 20% от домакинствата за април 2025 година** | | |
| (Проценти) | | |
| **Потребителски групи** | **Тегла** | **IV.2025** |
| **март 2025 = 100** |
| **Общ ИЦМК** | **100.000** | **99.8** |
| Хранителни продукти и безалкохолни напитки | 50.013 | 100.1 |
| Облекло и обувки | 3.895 | 106.4 |
| Жилища, вода, електроенергия, газ и други горива | 23.511 | 100.0 |
| Жилищно обзавеждане, стоки и услуги за домакинството и за обичайното поддържане на дома | 2.767 | 96.5 |
| Здравеопазване | 12.894 | 97.2 |
| Транспорт | 0.695 | 97.9 |
| Съобщения | 0.098 | 100.9 |
| Развлечения и култура | 0.561 | 100.0 |
| Разнообразни стоки и услуги | 5.566 | 99.2 |
|  |  |  |
| Хранителни стоки | 50.013 | 100.1 |
| Нехранителни стоки | 29.156 | 100.2 |
| Услуги | 20.831 | 98.3 |

1. Според методологията за индекса на потребителските цени (ИПЦ). За повече информация виж „Методологични бележки“ на стр. 6 и 7 и табл. 1 от приложението. [↑](#footnote-ref-1)
2. Според методологията за хармонизирания индекс на потребителските цени (ХИПЦ). За повече информация виж „Методологични бележки“ на стр. 6 и 7 и табл. 2 от приложението. [↑](#footnote-ref-2)
3. За повече информация виж „Методологични бележки“ на стр. 6 и 7 и виж табл. 3 от приложението. [↑](#footnote-ref-3)
4. Насоки относно конструирането на тегла на ХИПЦ в случай на големи промени на разходите на потребителите, Евростат, Дирекция C „Макроикономическа статистика“, 3.02.2020 г.:

   <https://ec.europa.eu/eurostat/documents/10186/10693286/Guidance-on-the-compilation-of-HICP-weights-in-case-of-large-changes-in-consumer-expenditures.pdf>. [↑](#footnote-ref-4)